Loys, par la grâce de Dieu, roy de France, à noz amez et féaulz conseillers les gens de nostre court et Parlement de Bourgoingne, au bailly de Dijon et à tous noz autres justiciers ou leurs lieuxtenans, salut et dilection. Receu avons l’umble supplication de noz chiers et bien amez les Maire et eschevins, bourgeois, manans et habitans de nostre ville d’Auxonne, contenant que dès le mois de juing de l’an mil quatre cens quatre vingt et dix huit, ilz obtindrent noz lettres de chartre cy atachées, soubz le contre scel de nostre chancellerie à vous adreçans. Lesquelles ilz ne vous ont encores présentées pour les empeschemens qu’ilz ont euz, aussi qu’ilz ne povoient recouvrer leurs dictes lettres, parce qu’elles estoient demourées pardevers l’audiencier de nostre chancellerie, qui les avoit portées en la ville de Paris. Et doubtent les diz supplians que fissiez difficulté les recevoir à vous presenter les dictes lettres, parce que l’an d’icelles est expiré et qu’elles sont surannées de dix mois ou environ. Nous humblement requérans sur ce leur pourveoir de nostre grâce. Pourquoy, nous, ces choses considérées, désirans subvenir ausdiz supplians en leurs affaires, vous mandons et pour ce que nos dictes lettres sont à vous adreçans, enjoignons par ces présentes et à chascun de vous, si comme à luy appartiendra, que vous recevez lesdiz supplians, et lesquelz nous voulons par vous estre receuz de grâce espécial par ces présentes à vous présenter nos dictes lettres cy attachées, comme dit est, et d’icelles requérir la publication, vérification et entérinement, tout ainsi que s’ilz les vous eussent presentées dedans l’an d’icelles. Car ainsi nous plaist il estre fait, nonobstant que, comme dit est, les dites lettres soient surannées et qu’elles ne vous aient esté présentées dedans l’an d’icelles, dont, en tant que besoing seroit, nous avons relevez et relevons lesdiz supplians de grâce espécial par ces présentes. Donné à Dijon le XIIIe jours de mars l’an de grâce mil CCCC quatre vingt dix neuf et de nostre regne le second. Par le roy à la relacion du conseil, IMYS.